Jelasin soal Franz von Benda-Beckmann  dalam bahasa minangkabau dong

Franz von Benda-Beckmann (lahia 1941 – maningga Januari 2013) adolah surang sarjana jo peneliti hukum nan banyak manulih tantang hukum adaik Minangkabau. Dari tahun 2000 inggo 2012, von Benda-Beckmann adolah panaliti senior di Institut Kajian Budayo Sosial Max Planck di Halle, Saxony-Anhalt, Jerman.

von Benda-Beckmann lahia dan tumbuah di bagian utaro Jerman. Inyo mandapek gala sarjana hukum dari Mahkamah Tinggi Schleswig pado tahun 1967 dan doktor pado tahun 1970 dari Universitas Kiel; disertasinyo mambahas tantang pluralisme hukum di Malawi. Basamo istrinyo Keebet, inyo malakuan studi lapangan di Sumatera Barat pado tahun 1974 inggo 1975. Salapeh dari Sumatera Barat, von Benda-Beckmann mandapek gala Habilitation dari Universitas Zurich pado tahun 1979 dan manjadi asisten dosen di Universitas Leiden.

Di Sumatera Barat, pasangan von Benda-Beckmann malakuan kajian tantang hukum adaik nan balaku pado bidang tanah, agraria, jo properti. Salain itu, inyo basamo Keebet juo pernah malakuan panalitian di Malawi, Maluku, India, jo Nepal.

Pado tahun 2000, von Benda-Beckmann pulang ka Jerman untuak manjadi kapalo kalompok panalitian tantang pluralisme hukum di Institut Max Planck sainggo pensiun pado tahun 2012. Inyo wafaik pado bulan Januari 2013.